ශ්‍රී ලංකා පරමාණුක ශක්ති අධිකාරියේ අධීක්ෂණය යටතේ වරාය පරිශ්‍රයේ සවිකර ඇති විකිරණ හඳුනා ගැනීමේ උපකරණ ආශ්‍රයෙන් විකිරණ ඇති බවට තහවුරු කර ඇති අතර ඉකුත් (14) පරමාණුක ශක්ති අධිකාරියේ විකිරණ ආරක්ෂණ හා රෙගුලාසි අංශයේ කණ්ඩායමක් විසින් අදාළ කන්ටේනරය පරීක්ෂා කොට විකිරණ ඇති බවට හඳුනාගෙන ඇත.පිළිකා මර්දනයට භාවිතා කරනු ලබන කොබෝල්ට් 60 නැමැති කෘත්‍රිම විකිරණ වැඩි වශයෙන් මේ භාණ්ඩවල පවතින බවට කණ්ඩායම තහවුරු කොට ඇත.අදාළ කන්ටේනරය ශ්‍රී ලංකා පරමාණුක බලශක්ති අධිකාරියේ අධීක්ෂණය යටතේ වරාය අධිකාරිය විශේෂ ස්ථානයක රඳවා ඇති අතර මෙහි අඩංගු සියලුම භාණ්ඩවල විකිරණ ඇද්දැයි සොයා බැලීමට පරමාණුක බලශක්ති අධිකාරිය ක්‍රියා කරනු ලබයි.මේ භාණ්ඩ වෙළෙඳ පොළට නිකුත් නොකරන ලෙසත් අදාළ භාණ්ඩ නිෂ්පාදනය කළ හා බෙදාහැරීම් සිදුකළ ඉන්දීය සමාගම් පිළිබඳ තම අධිකාරිය දැනුවත් කරන ලෙසටත් ශ්‍රී ලංකා වරාය අධිකාරියට හා ශ්‍රී ලංකා රේගුවට තමා දැනුම් දුන් බව පරමාණුක බලශක්ති අධිකාරියේ සභාපති ආචාර්ය රංජිත් විජේවර්ධන මහතා ප්‍රකාශ කළ අතර මේ සම්බන්ධව ඉන්දියාව හා ජාත්‍යන්තර පරමාණුක බලශක්ති ඒජන්සිය දැනුවත් කර කන්ටේනරය නැවත ඉන්දියාවට හරවා යැවීමට කටයුතු කරන බවද අවධාරණය කළේය.මහජන සෞඛ්‍යයට හා පරිසරයට හානිකරන කිසිදු විකිරණයක් අඩංගු ද්‍රව්‍යයක් ශ්‍රී ලංකාව තුළට ඇතුල්වීම වළක්වමින් සියලුම පූර්ව ආරක්ෂණ පද්ධති සවිමත් කර ඇති බවත් ආචාර්ය රංජිත් විජේවර්ධන මහතා අවධාරණය කරයි..